ΓΡΑΠΤΗ ΕΡΩΤΗΣΗ E-3538/96 υποβολή: Αλέξανδρος Αλαβάνος (GUE/NGL) προς την Επιτροπή (12 Δεκεμβρίου 1996)

Θέμα: 2ο ΚΠΣ Πρόγραμμα ανάπτυξης των τηλεπικοινωνιών στην Ελλάδα από τον Οργανισμό Τηλεπικοινωνιών Ελλάδας (ΟΤΕ)

Στο 2ο ΚΠΣ για την Ελλάδα, στο εθνικό σκέλος, προβλέπονται χρηματοδοτήσεις για την ανάπτυξη και εκσυγχρονισμό των τηλεπικοινωνιών.

Ερωτάται η Επιτροπή:

1. Ποιά προγράμματα περιλαμβάνονται στον τομέα αυτό που την διαχείρισή τους έχει αναλάβει ο Οργανισμός Τηλεπικοινωνιών Ελλάδος (ΟΤΕ);

2. Τι ποσοστό απορρόφησης ανά πρόγραμμα υπάρχει το 1994, 1995, 1996;

3. Εάν υπάρχουν καθυστερήσεις απορρόφησης, ποιές είναι οι κύριες αιτίες αυτών;

4. Μπορούν να παρουσιαστούν στοιχεία εξέλιξης του φυσικού αντικειμένου;

Απάντηση του κ. Bangemann εξ ονόματος της Επιτροπής (23 Ιανουαρίου 1997)

1. Το επιχειρησιακό πρόγραμμα τηλεπικοινωνιών (1994-1999) που εγκρίθηκε στο πλαίσιο του δεύτερου κοινοτικού πλαισίου στήριξης για την Ελλάδα περιλαμβάνει συνολικώς έξι υποπρογράμματα, έκαστο δε εξ αυτών διάφορα μέτρα. Μεταξύ αυτών των υποπρογραμμάτων, τα ακόλουθα μέτρα πρόκειται να υλοποιηθούν υπό την ευθύνη του Οργανισμού Τηλεπικοινωνιών Ελλάδος (ΟΤΕ):

- Υποπρόγραμμα 2: Βελτίωση της ποιότητας των υπηρεσιών και προσφορά καθολικής υπηρεσίας.

Σκοπός του υποπρογράμματος αυτού είναι ο εκσυγχρονισμός και η βελτίωση της δικτυακής υποδομής σε εννέα περιοχές, με τη δημιουργία ψηφιακών δακτυλίων, και συγκεκριμένα στις περιοχές της Δυτικής Μακεδονίας, της Ηπείρου, της Ανατολικής Μακεδονίας, της Ηπειρωτικής Ελλάδας, της Πελοποννήσου, της Θεσσαλίας, των νήσων του Βορείου Αιγαίου, της Δυτικής Ελλάδας και των Ιονίων νήσων.

- Υποπρόγραμμα 3: Εισαγωγή νέων τεχνολογιών και προηγμένων υπηρεσιών στο δίκτυο του ΟΤΕ και, γενικά, στο περιβάλλον των τηλεπικοινωνιών.

Σκοπός του υποπρογράμματος αυτού είναι η ενθάρρυνση της εισαγωγής της κοινωνίας των πληροφοριών στην Ελλάδα, ιδιαίτερα στις απομεμακρυσμένες και νησιωτικές περιοχές της χώρας. Το υποπρόγραμμα περιλαμβάνει επτά μέτρα, από τα οποία τα έξι πρόκειται να υλοποιηθούν υπό την ευθύνη του ΟΤΕ (προσφορά ISDN -ψηφιακού δικτύου ενοποιημένων υπηρεσιών, πιλοτικές εφαρμογές ΑΤΜ -ασύγχρονου τρόπου μετάδοσης, ΙΝ -νοήμον δίκτυο, πιλοτικές μελέτες και εφαρμογές RITL -ραδιόζευξη εντός του βρόχου, FITL -οπτική ίνα εντός του βρόχου, HDL -ψηφιακός συνδρομητικός βρόχος υψηλού ρυθμού μετάδοσης ψηφιοσυλλαβών, TFTS -επίγειο σύστημα τηλεπικοινωνιών εν πτήσει, ΤΜΝ -τηλεπικοινωνιακή διαχείριση του δικτυακού συστήματος).

- Υποπρόγραμμα 4: Αναδιοργάνωση του ΟΤΕ:

Αναδιοργάνωση του ΟΤΕ η οποία, με τα υπαγόμενα στο υποπρόγραμμα τρία μέτρα, αποσκοπεί στον εκσυγχρονισμό του οργανισμού, στη ριζική μετατροπή της φυσιογνωμίας και του τρόπου λειτουργίας του ως σύγχρονης και ανταγωνιστικής επιχείρησης τηλεπικοινωνιών.

- Υποπρόγραμμα 5: Ανθρώπινοι πόροι.

Συνολικώς περιλαμβάνει 6 μέτρα. Μεταξύ αυτών, πέντε πρόκειται να υλοποιηθούν υπό την ευθύνη του ΟΤΕ, και ο σκοπός τους είναι η ικανοποίηση των αναγκών επαγγελματικής κατάρτισης του προσωπικού του ΟΤΕ, μέσω της ταχείας καθιέρωσης νέων τηλεπικοινωνιακών τεχνολογιών και της προσαρμογής στις απαιτήσεις του καταναλωτή.

2. Σύμφωνα με τις πληροφορίες που έδωσε ο ΟΤΕ στο πλαίσιο της πρώτης συνεδρίασης της επιτροπής παρακολούθησης του επιχειρησιακού προγράμματος τηλεπικοινωνιών για την Ελλάδα (Αθήνα, 5 Δεκεμβρίου 1996) και υπό την επιφύλαξη της έγκρισης, από την Επιτροπή, της επιλεξιμότητας των εκτελούμενων υπό την ευθύνη του ΟΤΕ έργων, η κατάσταση όσον αφορά την απορρόφηση κονδυλίων παρουσιάζεται ως εξής: 1994-1995:100%, 1996 (1/1-30/9): 37%.

3. Καθυστερήσεις απορρόφησης σημειώθηκαν ιδίως κατά την υλοποίηση των υποπρογραμμάτων 3 και 4. Ο ΟΤΕ αποδίδει τις καθυστερήσεις αυτές κυρίως στους εξής λόγους:

- για το υποπρόγραμμα 3: η ίδια η φύση των έργων ανάπτυξης των νέων υπηρεσιών (εκτεταμένη φάση καθορισμού και σχεδιασμού, η οποία απαιτεί πολύ χρόνο), ο υπερβολικά αισιόδοξος αρχικός προγραμματισμός και οι προθεσμίες στις διαδικασίες δημοπράτησης.

- για το υποπρόγραμμα 4: οι ιδιαιτερότητες του στόχου των έργων, ο υπέρμετρα αισιόδοξος αρχικός προγραμματισμός και οι καθυστερήσεις στις διαδικασίες δημοπράτησης.

4. Τα δεδομένα για την εξέλιξη του φυσικού περιεχομένου, ανά υποπρόγραμμα, (για το χρονικό διάστημα από την 1η Απριλίου 1994 έως την 30ή Σεπτεμβρίου 1996, σε σχέση με τη συνολική διάρκεια του προγράμματος) έχει ως εξής (δεδομένα που υπέβαλε ο ΟΤΕ):

- υποπρόγραμμα 2: κατά μέσο όρο (εκτίμηση) 32% - 51% (23%για τον δακτύλιο της ηπειρωτικής Ελλάδας) 7

- υποπρόγραμμα 3 και 5: διατίθενται τα ειδικότερα δεδομένα όσον αφορά το φυσικό περιεχόμενο για κάθε υλοποιηθέν μέτρο.